Turneul de tenis WTA 1.000 de la Miami (Florida) a debutat marţi cu susţinerea manifestată de către jucătoarele din circuit pentru belarusa Arina Sabalenka, care intenţionează să dispute competiţia în ciuda faptului că partenerul său a murit, Konstantin Kolţov, au anunţat organizatorii, citaţi de AFP.
Arina Sabalenka, nr. 2 mondial şi dublă câştigătoare a titlului la Australian Open, în vârstă de 25 de ani, s-a antrenat marţi după-amiază pe terenurile din Miami, iar organizatorii au anunţat că jucătoarea nu a cerut să fie retrasă de pe tabloul principal, având "intenţia de a juca", scrie Agerpres.
Jucătoarea belarusă, care se pregăteşte frecvent la Miami, unde deţine şi o proprietate, nu a dorit să facă vreun comentariu după anunţul decesului partenerului său.
"Am auzit cu toţii ce s-a întâmplat noaptea trecută, am văzut ştirile de dimineaţă şi este teribil. Tot ce putem face este să o susţinem", a afirmat americanca Jessica Pegula (nr. 5 mondial).
"Este o veste care ne-a întristat teribil", a comentat, la rândul ei, daneza Caroline Wozniacki, după victoria din primul său meci, cu jucătoarea franceză Clara Burel (6-1, 6-4).
"O ador pe Arina, este o persoana minunată. Îmi pot imagina ce simte", a mai spus Wozniacki.
Scutită de primul tur, ca toţi capii de serie, Sabalenka urmează să joace joi cu spanioloaica Paula Badosa.
"Am vorbit mult cu ea, încă de dimineaţă. Ştiu exact prin ce trece", a spus Badosa, prietenă belarusei, într-o conferinţă de presă.
Badosa a învins-o pe Simona Halep (1-6, 6-4, 6-3), marţi, în prima rundă a turneului WTA 1.000 de la Miami (Florida), dotat cu premii totale de 8.770.480 de dolari, la revenirea româncei în circuitul profesionist, după o absenţă de mai bine de un an şi jumătate.
Fostul hocheist belarus Konstantin Kolţov, partenerul Arinei Sabalenka, a murit la vârsta de 42 de ani, conform anunţului făcut marţi de Federaţia belarusă de hochei pe gheaţă. Conform primelor date ale anchetei poliţiei din comitatul Miami-Dade, în Florida, sinuciderea ar fi cauza probabilă a morţii.